বিরাট কোহলির জন্মদিনে রাজকোটে উপস্থিত ছিলেন অনুষ্কা শর্মা। সেই ছবি গোটা দেশ দেখে ফেলেছে এতদিনে। পুরনো গল্প তা। অনুষ্কা শর্মাকে ছাড়তে বিমানবন্দরেও গিয়েছিলেন ভারতের টেস্ট দলের অধিনায়ক বিরাট কোহলি।
যাই হোক, গোটা দেশ দেখেছে বিরাট ও অনুষ্কা হাত ধরাধরি করে টিম হোটেলে ঢুকেছেন। কিন্তু যা দেখেনি গোটা দেশের ক্রিকেটভক্তরা, যা শোনা যায়নি, সেটাই প্রকাশ করল একটি সংবাদপত্র। ভারতীয় দলের ড্রেসিংরুমের ভিতরে কোহলি কেক কেটেছেন। সেই ছবি কোহলির ফেসবুকে পোস্টও করা হয়েছে। জানা গিয়েছে, সেই ছবিটি তুলেছেন অভিনেত্রী স্বয়ং।
জানা গিয়েছে, অনুষ্কা দলের সঙ্গে থাকলে সবাই উৎফুল্ল থাকেন। ড্রেসিংরুমের ছবিটাই বদলে যায়। সবাই নাকি হাসিখুশি থাকেন। হাজার হোক, অনুষ্কা শর্মা বলে কথা। এরকমও জানা গিয়েছে, ড্রেসিং রুমে নাকি সবসময়েই অনুষ্কাকে নিয়ে কথাবার্তা হয়। ভারতের কোন কোন ম্যাচে অনুষ্কা উপস্থিত থাকবেন, তা নিয়ে চলে জোর জল্পনা। বোঝাই যাচ্ছে, অনুষ্কা ভারতীয় দলে এখন বেশ জনপ্রিয়। দলের একাধিক ক্রিকেটার নাকি ক্যাপ্টেন কোহলিকে অনুরোধ করেন, তাঁদের খেলা দেখতে যেন অনুষ্কাকে আমন্ত্রণ জানানো হয়। ফলে বলিউডের নামকরা অভিনেত্রী ও ভারতের টেস্ট দলের অধিনায়ক মুখে কিছু না বললেও পরিষ্কার তাঁদের সম্পর্ক যথেষ্ট গভীর। এমনকী ক্রিকেটারদের খুব কাছের মানুষ হয়ে গিয়েছেন অনুষ্কা।